b'\n_START_ARTICLE_\nLegokocke\n_START_PARAGRAPH_\nLEGO\xc2\xae (tudi The LEGO Group, uradni zapis LEGO) je dansko podjetje,s sede\xc5\xbeem v Billundu na Danskem,  ki je postalo znano predvsem po izdelavi priljubljenih kock LEGO. Kocke LEGO so izdelane po principu sestavljanke, pri kateri lahko sestavljamo pisane kocke, zobnike, figurice in druge del\xc4\x8dke. Na ta na\xc4\x8din lahko ustvarimo modele skoraj vseh mo\xc5\xbenih oblik. Beseda Lego je izpeljana iz danskega leg godt, kar pomeni dobra igra. Izraz lego pa v latin\xc5\xa1\xc4\x8dini pomeni "sestavljati". Istoimensko podjetje jih je leta 1958 patentiralo. _NEWLINE_Kocke LEGO so ena najbolj priljubljenih igra\xc4\x8d zadnjih desetih let. Svoj vrhunec so dosegle okoli leta 2000, ko je njihova prodaja podrla vse rekorde. Popularnost kock gre pripisati revolucionarnemu sistemu, saj omogo\xc4\x8da sestavljanje prakti\xc4\x8dno katerih koli dveh kock. To pomeni, da je mo\xc5\xbeno sestaviti skoraj neskon\xc4\x8dno \xc5\xa1tevilo razli\xc4\x8dnih kombinacij, kar zelo pripomore k razvoju otrokove domi\xc5\xa1ljije in ustvarjalnosti. K vsaki \xc5\xa1katli kock so prilo\xc5\xbeena slikovna navodila za sestavljanje in dodatne slike, ki otroka vzpodbujajo k uporabi domi\xc5\xa1ljije._NEWLINE_Kocke so narejene iz kvalitetne plastike in so ob normalni uporabi izredno vzdr\xc5\xbene. Namenjene so ljudem razli\xc4\x8dnih starosti, in sicer otrokom in tudi odraslim.\n_START_SECTION_\nZgodovina\n_START_PARAGRAPH_\nDanski mizarski mojster Ole Kirk Christiansen (7. april 1891 \xe2\x80\x93 11. marec 1958) je leta 1932 ustanovil podjetje, kjer so izdelovali lesene igra\xc4\x8de. Leta 1934 je podjetju nadel ime LEGO. _NEWLINE_Leta 1949 so trgu predstavili kocke LEGO, narejene iz visokokakovostnih umetnih snovi. Na zgornji strani novej\xc5\xa1ih kock so \xc4\x8depki, spodnja stran pa je bila sprva votla, zaradi \xc4\x8desar so bili modeli dokaj nestabilni. Stabilnost so pove\xc4\x8dali s tem, da so v notranjost kock dodali votle valj\xc4\x8dke. Poleg standardnih kock se je dru\xc5\xbeina Christiansen ukvarjala tudi z razvojem alternativnih izdelkov. Po letu 1967 so izdelovali tudi sestavne dele za obve\xc5\xa1\xc4\x8devalne in informacijske table, ki so jih uporabljali tudi v bolni\xc5\xa1nicah. Sredi 50. let 19. stoletja je Gerhard Kirk, sin Oleja Kirka Christiansena, ustanovil podjetje BOLIfix, ki je poleg lesenih igra\xc4\x8d izdelovalo tudi neke vrste orodje po sistemu sestavljanke._NEWLINE_Moto podjetja "det bedste er ikke for godt" (Le najbolj\xc5\xa1e je dovolj dobro), je zasnoval Ole Kirk z namenom spodbuditi delavce, naj ne popu\xc5\xa1\xc4\x8dajo pri kvaliteti. Moto podjetja je v uporabi \xc5\xa1e danes._NEWLINE_Stalno so pove\xc4\x8devali paleto izdelkov, ji tako dodali plo\xc5\xa1\xc4\x8de in po\xc5\xa1evne dele za strehe, kasneje tudi kolesa, prozorne kocke in figurice. Sedaj obstaja \xc5\xbee na tiso\xc4\x8de razli\xc4\x8dnih kock in drugih sestavnih delov, ki jih lahko sestavljamo na skoraj vse mo\xc5\xbene na\xc4\x8dine._NEWLINE_Leta 2003 je podjetje utrpelo velike izgube (od 180 do 190 milijonov evrov). Vzrok so bile usodne napake v vodenju podjetja, saj so opustili prodajo klasi\xc4\x8dnih tematskih izdelkov za otroke, kot npr. uveljavljena blagovna znamka Duplo in klasi\xc4\x8dna tema Legoland (mesto). Stagnirala je tudi prodaja modnih in sprva uspe\xc5\xa1nih tem Star Wars in Harry Potter. Re\xc5\xa1itev je podjetje na\xc5\xa1lo v prodaji za LEGO ne tako zelo tipi\xc4\x8dne serije izdelkov Bionicle. Eden od izdelkov te serije je bil celo med desetimi najbolj prodajanimi bo\xc5\xbei\xc4\x8dnimi darili v ZDA. Za\xc4\x8detek leta 2005 so v prodajo ponovno uvedli \xc5\xbee prej poznane in uveljavljene teme in s tem zmanj\xc5\xa1ali izgubo na 13,2 milijona evrov.\n_START_SECTION_\nFigure\n_START_PARAGRAPH_\nLeta 1974 so za\xc4\x8deli prodajati del\xc4\x8dke za sestavo \xc4\x8dlove\xc5\xa1kih figuric. Deli za glave in roke so bili vrtljivi, deli teles pa narejeni iz obi\xc4\x8dajnih kock. \xc5\xa0e istega leta so trgu predstavili manj\xc5\xa1e figurice z vrtljivo glavo brez obraza in z nepremikajo\xc4\x8dimi rokami in nogami. Leta 1978 so izdelali novej\xc5\xa1e figurice Minifigs, velikosti 42\xc2\xa0mm in snemljivimi okon\xc4\x8dinami in glavo, ki so bile \xc5\xbee zelo podobne dana\xc5\xa1njim. Ti del\xc4\x8dki so bili na telo figurice pritrjeni s posebnim zati\xc4\x8dem, zato se jih je dalo poljubno odstraniti in zamenjati.'